VYAKUSAZGIRAPO
Kasi Sheole na Hadesi Ni Vici?
MU VIYOWOYERO vyakwambilira, mu Baibolo mukaŵanga lizgu la Cihebere lakuti sheole na la Cigiriki lakuti hadesi. Mazgu ghaŵiri agha ghakasangikanga mu Baibolo pa malo ghakujumpha pa 70. Ghose ghakuyowoya za nyifwa. Mu Mabaibolo ghanyake, mazgu agha ghali kulembeka kuti “dindi,” “malaro,” “helo,” panji “khuluru.” Tiyeni sono tiwone umo ghali kulembekera mu vigaŵa vyakupambanapambana mu Baibolo.
Lemba la Mupharazgi 9:10 likuti: “Kulije mlimo, panji maghanoghano, panji mahara, panji vinjeru, mu malaro [sheole] uko ukuya.” Kasi ici cikung’anamura kuti sheole ni malo panji malaro ghanadi uko tili kusungako ŵakutemweka ŵithu awo ŵali kufwa? Yayi. Para Baibolo likuyowoya za malaro panji dindi, likugwiliskira nchito mazgu ghanyake, kuti sheole panji hadesi yayi. (Genesis 23:7-9; Mateyu 28:1) Kweniso, Baibolo likugwiliskira nchito yayi mazgu ghakuti “sheole” kung’anamura dindi ilo mukusungika ŵanthu ŵa mbumba yimoza panji ŵanandi.—Genesis 49:30, 31.
Antheura, kasi mazgu ghakuti sheole ghakung’anamuraci? Mazgu gha Ciuta ghakutiphalira kuti sheole panji hadesi, vikung’anamura cinthu cinyake. Mwaciyelezgero, lemba la Habakuk 2:5 likulongora kuti sheole “ciryoko cake nchisani.” Nangauli sheole wamira kale ŵanthu ŵakufwa ŵanandi, kweni wakukhuta yayi. (Zintharika 30:15, 16) Mwakupambana na malaro ghanadi, agho pangasungika ŵanthu ŵacoko waka, ‘Hadesi [sheole] wakumanya cara kukhuta.’ (Zintharika 27:20) Sheole wakukhuta yayi. Wakuzura yayi. Antheura, sheole panji hadesi kuti ni malo ghanadi yayi. Mu malo mwake, igho ghali nga ni dindi la ŵanthu wose ŵakufwa, malo ghakuyelezgera agho ŵanthu ŵazamuwuskika ku ŵakufwa.
Ivyo Baibolo likusambizga pa nkhani ya ciwuka, vikutovwira kuti timanye vinandi vyakukhwaskana na ng’anamuro la “sheole” na “hadesi.” Baibolo likuyowoya za sheole na hadesi para likuyowoya za nyifwa iyo ŵanthu ŵazamuwuka.* (Job 14:13; Milimo 2:31; Civumbuzi 20:13) Mazgu gha Ciuta ghakuyowoyaso kuti, mu sheole panji hadesi muli awo ŵakateŵetera Yehova pera yayi, kweniso muli ŵanthu ŵanandi awo ŵakamuteŵetera yayi. (Genesis 37:35; Salmo 55:15) Nga ni umo tawonera, Baibolo likusambizga kuti kuzamuŵa “ciwuka ca ŵarunji na ŵambura urunji wuwo.”—Milimo 24:15.
* Mwakupambana na ivyo vyayowoyeka, ŵakufwa awo ŵazamuleka kuwuskika ni awo ŵakuyowoyeka kuti ŵali “mu gehena,” kuti mu sheole panji hadesi yayi. (Mateyu 5:30; 10:28; 23:33) Nga ni umo ghaliri mazgu ghakuti sheole na hadesi, gehena ni malo ghanadi yayi, kweni ngakuyelezgera waka.
tum_Latn tum_Latn tum_Latn tum_Latn tum_Latn tum_Latn tum_Latn